Ernst Ruska (Ernst August Friedrich Ruska; * 25 Desember 1906, Heidelberg, Duitsland; † 27 Mei 1988, Wes-Berlyn) was 'n Duitse elektriese ingenieur wat die elektronmikroskoop uitgevind het. Die helfte van die Nobelprys vir Fisika is in 1986 aan hom toegeken (die ander helfte is deur Heinrich Rohrer en Gerd Binnig gedeel). Ruska het gedurende 1925 tot 1927 aan die Tegniese Universiteit van München gestudeer en toe ingeskryf aan die Tegniese Universiteit in Berlyn. Omstreeks dié tyd het sy studies 'n aanvang geneem, wat sou lei tot die uitvinding van die elektronmikroskoop. Die mate waarin 'n optiese mikroskoop lig kon werp op die detail, of die detail wat 'n uiters vergrote voorwerp kon voortbring, was beperk deur die golflengtes van die ligstroke wat gebruik is om die voorwerp te beskou. Aangesien dit in die 1920's vasgestel is dat elektrone die eienskappe van golwe besit, maar wat omtrent 100 000 keer korter as dié van lig is, het Ruska gepostuleer dat indien elektrone op dieselfde wyse as lig op 'n voorwerp gefokus kon word, die elektrone teen uiters hoë vergrotings groter detail (dit sou groter oplossingsvermoë hê) as konvensionele ligmikroskope sou bied.